România mai are de recuperat aproape 800 milioane dolari de la ţările în care a exportat mărfuri înainte de 1989, potrivit unui document al Ministerului de Finanţe, citat de Hotnews.

O sumă impresionantă, însă şansele de recuperare sunt foarte mici, pentru că datornicii au probleme economice.

Cea mai mare restanţă e a Irakului, de peste 520 de milioane de dolari, aproape 170 de milioane de dolari ne datorează Sudanul, iar Libia, mai bine de 45 de milioane de dolari.

Datorii de peste 10 milioane de dolari fiecare au şi Nigeria, Mozambic şi Republica Centrafricană. Guvernul a negociat grafice de plată doar cu o parte dintre aceste state.

Altele refuză să ne mai dea ceva înapoi, cum este cazul Cubei, care are o datorie de 1,4 miliarde de ruble. Motivul invocat e inedit: nu mai există moneda.